
LIETUVOS RESPUBLIKOS
BIUDŽETINIŲ ĮSTAIGŲ DARBUOTOJŲ DARBO APMOKĖJIMO IR KOMISIJŲ NARIŲ ATLYGIO UŽ DARBĄ ĮSTATYMO NR. XIII-198 1, 5 STRAIPSNIŲ PAKEITIMO IR ĮSTATYMO PAPILDYMO 3 PRIEDU
ĮSTATYMAS

1 straipsnis. 1 straipsnio pakeitimas
Papildyti 1 straipsnį 4 dalimi:
„4. Šio įstatymo nuostatos suderintos su Europos Sąjungos teisės aktais, nurodytais šio įstatymo 3 priede.“

2 straipsnis. 5 straipsnio pakeitimas
Pakeisti 5 straipsnio 5 dalį ir ją išdėstyti taip:
„5. Darbo apmokėjimo sistema nustatoma kolektyvinėje sutartyje ir taikoma visiems biudžetinės įstaigos darbuotojams. Jeigu nėra darbo apmokėjimo sistemą nustatančios kolektyvinės sutarties, darbo apmokėjimo sistemą privalo nustatyti biudžetinės įstaigos vadovas. Prieš darbo apmokėjimo sistemos nustatymą ar keitimą biudžetinės įstaigos vadovas Darbo kodekso nustatyta tvarka turi atlikti informavimo ir konsultavimo procedūras. Darbo apmokėjimo sistema viešai skelbiama biudžetinės įstaigos interneto svetainėje. Darbo apmokėjimo sistema nustatoma atsižvelgiant į Vyriausybės tvirtinamas darbo apmokėjimo sistemos nustatymo rekomendacijas. Darbo apmokėjimo sistemoje pareigybės, esančios biudžetinės įstaigos pareigybių sąraše, turi būti suskirstytos į pareigybių lygmenis (pakopas) pagal objektyvius ir lyties požiūriu neutralius kriterijus, apimančius įgūdžius (įskaitant įgūdžius, susijusius su bendravimo, bendradarbiavimo įgūdžiais, konfliktų sprendimu, gebėjimu dirbti su kitais žmonėmis ir svarbius atliekant darbo funkciją), kvalifikaciją, pastangas (fizinių, protinių ir emocinių resursų kiekis, reikalingas užduotims pagal pareigybės aprašymą atlikti), atsakomybę, darbo sąlygas (darbo aplinka, intensyvumas, rizika, fiziniai ir psichologiniai veiksniai), ir, jeigu tikslinga, kitus svarbius kriterijus. Pareigybės, kurioms priskirtas toks pats ar vienodos vertės darbas, kaip jis apibrėžiamas Darbo kodekso 140 straipsnyje, priskiriamos tam pačiam pareigybių lygmeniui (pakopai). Darbo apmokėjimo sistemoje, atsižvelgiant į šio įstatymo nuostatas, pagal objektyvius ir lyties požiūriu neutralius kriterijus (darbo patirtį, išsilavinimą, veiklos sudėtingumą, atsakomybės ir savarankiškumo lygį, papildomų įgūdžių ar žinių, svarbių einant pareigas, turėjimą, darbo sąlygas ar kitus kriterijus) turi būti nustatyti kiekvieno pareigybių lygmens (pakopos) arba kiekvienos pareigybės pareiginės algos koeficientų, viršijančių šio įstatymo 1 priede nustatytą minimalų pareiginės algos koeficientą, dydžiai ar jų intervalai (minimali ir maksimali intervalų riba), priemokų dydžiai ir jų skyrimo tvarka, kintamosios dalies dydžiai ir jos skyrimo tvarka (jeigu tokia darbo užmokesčio sudedamoji dalis numatyta), piniginių išmokų dydžiai, jų skyrimo atvejai (už atliktą darbą ar siekiant paskatinti) ir tvarka, pareiginės algos didinimo kriterijai ir tvarka. Savininko teises ir pareigas įgyvendinanti institucija nustato jos valdymo sričiai priskirtų biudžetinių įstaigų vadovų darbo apmokėjimo sistemą, kurioje biudžetinių įstaigų vadovų pareigybės turi būti suskirstytos į pareigybių lygmenis (pakopas) pagal objektyvius ir lyties požiūriu neutralius kriterijus, apimančius įgūdžius (įskaitant įgūdžius, susijusius su bendravimo, bendradarbiavimo įgūdžiais, konfliktų sprendimu, gebėjimu dirbti su kitais žmonėmis ir svarbius atliekant darbo funkciją), kvalifikaciją, pastangas (fizinių, protinių ir emocinių resursų kiekis, reikalingas užduotims pagal pareigybės aprašymą atlikti), atsakomybę, darbo sąlygas, biudžetinės įstaigos veiklos pobūdį, jos dydį, veiklos ir sprendimų galiojimo ribas, ir, jeigu tikslinga, kitus svarbius kriterijus. Šioje darbo apmokėjimo sistemoje taip pat turi būti nurodyti objektyvūs, lyties požiūriu neutralūs biudžetinės įstaigos vadovo pareigybės pareiginės algos koeficiento nustatymo kriterijai (darbo patirtis, išsilavinimas, veiklos sudėtingumas, atsakomybės ir savarankiškumo lygis, papildomų įgūdžių ir žinių, svarbių einant pareigas, turėjimas, darbo sąlygos ir kt.) ir, atsižvelgiant į juos, nustatyti pareiginės algos koeficientų dydžiai ar jų intervalai (minimali ir maksimali intervalų riba), priemokų dydžiai ir jų skyrimo tvarka, kintamosios dalies dydžiai ir jos skyrimo tvarka (jeigu tokia darbo užmokesčio sudedamoji dalis numatyta), piniginių išmokų dydžiai, jų skyrimo atvejai (už atliktą darbą ar siekiant paskatinti) ir tvarka, pareiginės algos didinimo kriterijai ir tvarka.“

3 straipsnis. Įstatymo papildymas 3 priedu
Papildyti Įstatymą 3 priedu:
„Lietuvos Respublikos 
biudžetinių įstaigų darbuotojų darbo apmokėjimo 
ir komisijų narių atlygio už darbą įstatymo 
3 priedas

ĮGYVENDINAMI EUROPOS SĄJUNGOS TEISĖS AKTAI

2023 m. gegužės 10 d. Europos Parlamento ir Tarybos direktyva (ES) 2023/970, kuria, nustatant darbo užmokesčio skaidrumo ir vykdymo užtikrinimo mechanizmus, griežčiau taikomas vienodo vyrų ir moterų darbo užmokesčio už vienodą arba vienodos vertės darbą principas.
__________________“.

4 straipsnis. Įstatymo įsigaliojimas ir įgyvendinimas 
1. Šis įstatymas įsigalioja 2026 m. birželio 7 d. 
[bookmark: _GoBack]2. Biudžetinės įstaigos vadovas iki 2026 m. gruodžio 31 d. peržiūri darbuotojų darbo apmokėjimo sistemą ir prireikus ją pakeičia, laikydamasis šio įstatymo 2 straipsnyje išdėstytoje Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo 5 straipsnio 5 dalyje nustatytos tvarkos.
3. Biudžetinės įstaigos savininko teises ir pareigas įgyvendinanti institucija iki 2026 m. gruodžio 31 d. peržiūri jos valdymo sričiai priskirtų biudžetinių įstaigų vadovų darbo apmokėjimo sistemą ir prireikus ją pakeičia, laikydamasi šio įstatymo 2 straipsnyje išdėstytoje Biudžetinių įstaigų darbuotojų darbo apmokėjimo ir komisijų narių atlygio už darbą įstatymo 5 straipsnio 5 dalyje nustatytos tvarkos.

Skelbiu šį Lietuvos Respublikos Seimo priimtą įstatymą.

